**Caravan** é un grupo musical do Reino Unido, da área de Canterbury, fundado por algúns dos membros do grupo Wilde Flowers: Dave Sinclair, Richard Sinclair, Pye Hastings e Richard Coughlan. Acadou éxito durante os seus primeiros anos de carreira, como parte da escena de Canterbury, combinando o rock psicodélico e o jazz nun son propio, próximo ao dos seus coetáneos Soft Machine.

Traxectoria
-----------

Tras a disolución da súa antiga banda, The Wilde Flowers, David Sinclair, Richard Sinclair, Pye Hastings e Richard Coughlan formaron Caravan en 1968. A banda foi o primeiro grupo británico en asinar para o selo estadounidense Verve Records, que editaría o seu disco de estrea, *Caravan*, ese mesmo ano. Despois disto Verve pechou a súa división de rock e pop polo que Caravan moveuse cara Decca Records para publicar *If I Could Do It All Over Again, I'd Do It All Over You* en 1970, aparecendo o tema que lle dába título no programa *Top Of The Pops*. O seu seguinte traballo, *In the Land of Grey and Pink*, foi editado en 1971 a través de Deram Records, a subsidiaria de rock progresivo de Decca. Tras este disco David Sinclair decidiu abandonar a banda e foi substituído por Steve Miller. O cambio de teclista causou tamén unha mudanza na dirección musical, e o seguinte álbum do grupo, *Waterloo Lily*, distinguíase dos seus anteriores traballos por unha maior influencia do jazz. Isto causou un certo malestar entre os seus seareiros e Caravan desintegrouse pouco despois, quedando só Hastings e Coughlan. O dúo recrutou ao intérprete de viola Geoffrey Richardson, ao baixista Stu Evans e ao teclista Derek Austin e xirou estensamente. Esta formación non realizou ningunha gravación ata que Evans foi substituído por John Perry e Dave Sinclair volveu á banda en 1973. O álbum resultante foi *For Girls Who Grow Plump in the Night*, que tivo unha boa acollida de crítica. Perry marcharía pouco despois e ocuparía o seu lugar Mike Wedgwood.

A pesar de colleitar un éxito considerable na Europa continental (particularmente en Francia, Países Baixos e Alemaña), as aparicións nas listas británicas e estadounidenses foron mínimas, entrando só un álbum, *Cunning Stunts*, no número 124 dos Estados Unidos. No Reino Unido *Cunning Stunts* (número 50) e *Blind Dog at St. Dunstans* foron os seus únicos éxitos. A gravación máis coñecida de Caravan é o álbum de 1971 *In the Land of Grey and Pink*, o seu segundo traballo con Decca. Este disco acadaría o disco de ouro.

A banda estivo practicamente inactiva nos 80 ata unha reunión en 1990, planeada como unha única actuación para televisión, revitalizando a súa carreira. Ultimamente o grupo conseguiu vendas constantes e unha base de seareiros co apoio dos programas máis eclécticos da radio e do aumento da popularidade do rock progresivo. Tras actuar no NEARFest en 2002, editaron o álbum *The Unauthorized Breakfast Item* no ano seguinte.

Discografía
-----------

* *Caravan* - 1968
* *If I Could Do It All Over Again, I'd Do It All Over You* - 1970
* *In the Land of Grey and Pink* - 1971
* *Waterloo Lily* - 1972
* *For Girls Who Grow Plump in the Night* - 1973
* *Caravan and the New Symphonia* - 1974
* *Cunning Stunts* - 1975
* *Blind Dog at St. Dunstans* - 1976
* *Better by Far* - 1977
* *The Album* - 1980
* *Back to Front* - 1982
* *Live 1990* - 1992
* *Radio One Live in Concert BBC 1975* - 1991
* *Cool Water* - 1994
* *Battle of Hastings* (1995
* *All Over You* - 1996
* *Live: Canterbury Comes to London* - 1997
* *Live in Holland: Back on the Tracks* - 1998
* *Songs for Oblivion Fishermen* - 1998
* *Ether Way* - 1998
* *Show of Our Lives* - 1998
* *Surprise Supplies* - 1999
* *All Over You Too* - 1999
* *Headloss* - 1999
* *The HTD Years* - 2000
* *Where But For Caravan Would I?* - 2000
* *Green Bottles For Marjorie* - 2002
* *Live at Fairfield Halls, 1974* - 2002
* *The Unauthorised Breakfast Item* - 2003
* *The Show of Our Lives - Caravan at the BBC 1968-1975* - 2007
* *Paradise Filter* - 2013
* *It’s None Of Your Business* - 2021

Notas
-----

1. ↑  Bruce Elder. "*Caravan Biography*". *Allmusic* (en inglés). Consultado o 29 de abril de 2011.
2. ↑  Biografía de Caravan en allmusic.com *(en* *inglés)*
3. ↑  "*Cunning Stunts* nas listas". Arquivado dende o orixinal o 19 de xaneiro de 2013. Consultado o 19 de xaneiro de 2013.
4. ↑  "*Blind Dog At St Dunstan's* nas listas". Arquivado dende o orixinal o 22 de xullo de 2012. Consultado o 22 de xullo de 2012.

Véxase tamén
------------

### Ligazóns externas

* Sitio web británico, *(en inglés)*.
* Sitio web internacional, *(en inglés)*.
* Caravan en Allmusic, *(en inglés)*.
* Caravan en Calyx, *(en francés)*.

|  |  |
| --- | --- |
| Control de autoridades | 
* Wd: Q767871
* WorldCat
* VIAF: 127801325
* AllMusic: mn0000167296
* BNF: 13902288d
* Discogs: 66999
* Europeana: ID
* GND: 5209568-X
* ISNI: 0000000119453227
* LCCN: n94095585
* MusicBrainz: ID
* RocksBackpages: caravan
* Songkick: 504256
* SUDOC: 151914656

 |